În primele ore de tranzacţionare de miercuri, cursul urcase până la un vârf de 4,6520 lei/euro, pentru ca apoi să scadă la 4,6412 lei/euro la ora 13.00 - ora cotaţiei BNR. Minima zilei - 4,6338 lei/euro - a fost atinsă în jurul orei 15.20, după care cursul a revenit spre palierul 4,64 lei/euro.

Vineri 29 decembrie, la ora 13.00, Banca Naţională a României afişase o cotaţie de 4,6597 lei/euro, un nou maxim al tuturor timpurilor după cel din 21 noiembrie, care fusese de 4,6551 lei/euro.

Şedinţa de tranzacţionare debutase, vineri dimineaţa, la un curs de 4,6529 lei/euro, iar în jurul orei 10.00 a depăşit pragul de 4,66 lei, apoi şi-a continuat ascensiunea şi la ora 12.30 a atins maximul zilei - 4,6628 lei/euro. După care a început să coboare şi, la ora 13.00 (momentul afişării cotaţiei oficiale), a ajuns la 4,6597 lei/euro.

Leul s-a apreciat şi faţă de dolarul american (USD), ajungând miercuri la o cotaţie oficială de 3,86, după ce în decembrie evoluase peste palierul 3,9 lei/USD.

Atât analiştii financiari, cât şi oficialii băncii centrale au avertizat că leul are tendinţe de depreciere pe fondul dezechilibrării balanţei comerciale (importuri/exporturi) şi al creşterii deficitului de cont curent. Pe lângă acest factor, instabilitatea politică şi măsurile pe care mediul de afaceri le consideră ostile pot influenţa moneda naţională, în sensul deprecierii.